om den holdning, der skal indtages på Den Europæiske Unions vegne i Den Blandede Kommission EU-CTC, der er nedsat ved konventionen af 20. maj 1987 om forenkling af formaliteterne i samhandelen, og i Den Blandede Kommission EU-CTC, der er nedsat ved konventionen af 20. maj 1987 om en fælles forsendelsesprocedure, for så vidt angår opfordringer til Ukraine til at tiltræde disse konventioner

BEGRUNDELSE

1.Forslagets genstand

Nærværende forslag vedrører afgørelsen om den holdning, der skal indtages på Unionens vegne i Den Blandede Kommission EU-CTC, der er nedsat ved konventionen af 20. maj 1987 om forenkling af formaliteterne i samhandelen, og i Den Blandede Kommission EU-CTC, der er nedsat ved konventionen af 20. maj 1987 om en fælles forsendelsesprocedure ("de blandede EU-CTC-kommissioner"), vedrørende hver blandede kommissions påtænkte vedtagelse af en afgørelse om at opfordre Ukraine til at tiltræde hhv. konventionen om forenkling af formaliteterne i samhandelen og konventionen om en fælles forsendelsesprocedure ("konventionerne").

2.Baggrund for forslaget

2.1.Konventionerne

Konventionerne har til formål at lette varebevægelserne mellem Den Europæiske Union og andre lande, der er kontraherende parter i konventionerne. De trådte i kraft den 1. januar 1988.

Ved konventionerne fastsættes der foranstaltninger, som kan lette varebevægelserne mellem Den Europæiske Union, Republikken Island, Republikken Nordmakedonien, Kongeriget Norge, Det Schweiziske Forbund, Republikken Tyrkiet, Republikken Serbien og Det Forenede Kongerige Storbritannien og Nordirland.

Den Europæiske Union er kontraherende part i konventionerne.

Lande, der er kontraherende parter i konventionerne, men ikke medlemmer af Unionen, betegnes som fælles forsendelseslande ("CTC").

2.2.De påtænkte blandede EU-CTC-kommissioner

De blandede EU-CTC-kommissioner har til opgave at varetage administrationen af konventionerne og sikre, at de anvendes korrekt. Kommissionerne opfordrer ved afgørelse tredjelande til at tiltræde konventionerne.

De blandede EU-CTC-kommissioners afgørelser vedtages efter fælles overenskomst mellem de kontraherende parter.

2.3.De blandede EU-CTC-kommissioners afgørelser

Ukraine ønskede at tiltræde konventionerne, når landet har opfyldt de retlige, strukturelle og informationsteknologiske krav, som er forudsætninger for tiltrædelse.

I henhold til bestemmelserne i artikel 11, stk. 3, i konventionen om forenkling af formaliteterne i samhandelen og med bestemmelserne i artikel 15, stk. 3, i konventionen om en fælles forsendelsesprocedure skal de blandede EU-CTC-kommissioner ved afgørelse opfordre et tredjeland, jf. henholdsvis artikel 1, stk. 2, og artikel 3, stk. 1, litra c), til at tiltræde konventionerne i overensstemmelse med den procedure, der er fastsat i henholdsvis artikel 11a og artikel 15a.

De blandede EU-CTC-kommissioner retter en sådan opfordring til landet, når det kan bevise, at det er i stand til at efterleve de detaljerede regler for anvendelsen af konventionerne.

Et overvågningshold konkluderede den 24. juni 2022 efter mandat fra EU-CTC-arbejdsgrupperne om fælles forsendelse og forenkling af formaliteterne i samhandelen, at Ukraine er parat til at tiltræde konventionerne. Holdet undersøgte hovedsagelig tilpasningen af de nødvendige strukturer for forvaltningen af proceduren og ibrugtagningen af det nye EDB-baserede forsendelsessystem (NCTS), der gør det muligt at anvende den fælles forsendelsesprocedure, og fastslog, at forudsætningerne for at fremsætte opfordringer var opfyldt på trods af vanskelige omstændigheder for Ukraine.

De blandede EU-CTC-kommissioner planlægger at vedtage udkastet til afgørelse nr. 1/2022 truffet af Den Blandede Kommission EU-CTC om forenkling af formaliteterne i samhandelen og udkastet til afgørelse nr. 2/2022 truffet af Den Blandede Kommission EU-CTC om en fælles forsendelsesprocedure på deres næste møder eller ved skriftlig procedure med henblik på at opfordre Ukraine til at tiltræde konventionerne.

De blandede kommissioners afgørelser om at opfordre Ukraine til at tiltræde konventionen er bindende for de kontraherende parter, jf. afgørelsernes artikel 2, hvori det fastsættes, at "Denne afgørelse træder i kraft på dagen for vedtagelsen".